**Francisco de Almeida**, nado en Lisboa, ca. 1450 -e finado en Aguada de Saldanha o 1 de marzo de 1510 foi un nobre, soldado e explorador portugués. Destacouse primeiro como conselleiro de confianza do rei Xoán II de Portugal e máis tarde na conquista de Granada realizada polos Reis Católicos en 1492.

En 1505, viaxa á India co galego Joan de Novoa, e o rei Manuel I de Portugal, nomeouno primeiro vicerrei da India portuguesa, onde loitou para expulsar aos musulmáns e venecianos do comercio con Oriente. A partir de entón inflixiu duros castigos ás frotas musulmás e aos portos da India, e é recordado, tras a batalla naval de Diu en 1509, como o artífice da hexemonía portuguesa no océano Índico. Morreu nunha batalla contra os Khoikhoi en Saldanha (hoxe Suráfrica), e foi enterrado en Aguada de Saldanha, preto de onde se atopa na actualidade Cidade do Cabo.

Na India construíu as fortalezas de Anjidiv, Cannanore e Cochin.

Traxectoria
-----------

Francisco de Almeida era fillo de Lopo de Almeida, primeiro conde de Abrantes, e da súa muller Beatriz da Silva. Criouse na corte do rei Afonso V de Portugal e, como era costume entre os homes do seu círculo social, ingresou moi novo no exército. Sábese que era un home de confianza de Xoán II de Portugal e que participou en 1476 na Batalla de Toro, cando o rei portugués tomou partido na sucesión da Coroa de Castela, loitando a favor de Xoana a Beltranexa e en contra da súa tía Isabel (despois Isabel a Católica). Nos anos seguintes, Francisco de Almeida loitou en varios conflitos en Marrocos e en 1492 participou, ao servizo dos Reis Católicos, na conquista de Granada.

En 1505 o rei Manuel I de Portugal nomeouno vicerrei da India portuguesa. Partiu de Lisboa xunto a Joan de Novoa cunha frota de vinte barcos, o 25 de marzo dese ano. Unha vez que pasou o cabo de Boa Esperanza conquistou o sultanato de Kilwa, na costa da actual Tanzania, onde construíu unha fortaleza. Despois atacou e arrasou Mombasa (Kenya) e apoderouse do porto de Sofala (Mozambique).

Chegou á India e instalouse en Cochin. Dende alí esforzouse por contrarrestar o poder dos musulmáns de Exipto no océano Índico para garantir a presenza portuguesa. Foi partidario da expansión colonial de Portugal, organizando viaxes de descubrimento cara Ceilán e Madagascar. O 3 de febreiro de 1509 derrotou a unha frota composta por barcos do sultanato mameluco, do Imperio otomán e do sultanato de Gujarat na batalla de Diu, ao norte de Calicut. O mesmo ano converteuse no primeiro portugués en desembarcar en Bombai.

Cando Afonso de Albuquerque chegou á India para sucedelo, negouse a recoñecer as súas credenciais e foi encarcerado. Despois de tres meses renunciou, ao tempo que unha gran frota chegou de Portugal en novembro de 1509. Almeida embarcou para Portugal, pero morreu o 1 de marzo de 1510 durante unha escala no camiño de volta, preto da Cidade do Cabo, nunha escaramuza con membros do pobo Khoikhoi.

Notas
-----

1. ↑  Paul Lunde, *The coming of the Portuguese*, 2006, Saudi Aramco World Arquivado 21 de agosto de 2011 en Wayback Machine. *(en inglés)*
2. ↑   Logan, William (2000). *Malabar Manual* (en inglés). Asian Educational Services. ISBN 978-81-206-0446-9.
3. ↑  Rogers, Clifford J. Readings on the Military Transformation of Early Modern Europe, San Francisco:Westview Press, 1995, pp. 299–333

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Francisco de Almeida Modificar a ligazón no Wikidata*** |

### Ligazóns externas

* *A historia de Almeida*, de Ian D. Colvin, The Baldwin Project
* Paul Lunde, *A chegada dos portugueses*, 2006, Saudi Aramco World Arquivado 21 de agosto de 2011 en Wayback Machine.
* Francisco de Almeida en *geneall.net* *(en portugués)*

|  |  |
| --- | --- |
| Control de autoridades | 
* Wd: Q337066
* WorldCat
* VIAF: 32800622
* BNE: XX5313010
* BNF: 167257520
* BRE: 1814197
* CERL: cnp00549001
* DeutscheBio: 119167166
* EBID: ID
* FAST: 1804236
* GEC: 0002798
* GND: 119167166
* ISNI: 0000000038084351
* LCCN: no92002892
* NTA: 126254427
* Nupill: 17496
* SUDOC: 13748710X

 |